ফের কপিল শর্মার ক্যাফেতে চলল গুলি, দায় স্বীকার বিষ্ণোই গ্যাংয়ের

ওয়েব ডেস্ক: কপিল শর্মার রেস্তরাঁ ‘ক্যাপস ক্যাফে’-তে ফের হামলা! এই নিয়ে তৃতীয়বার নিশানায় কপিলের ক্যাফে। গুলিবর্ষণের ভিডিয়ো প্রকাশ্যে আসতেই প্রশ্ন, আবার কি লরেন্স বিষ্ণোই গ্যাং এই হামলা চালিয়েছে?

গত আগস্ট মাসে কানাডায় কপিল শর্মার সদ্য উদ্বোধন হওয়া বিলাসবহুল ক্যাফেতে হামলা চালিয়েছিল খলিস্তানিরা। কয়েক রাউন্ড গুলিতে ঝাঁজরা করে দেওয়া হয় রেস্তরাঁর কাচের সব দেওয়াল। তার কয়েকদিনের মাথাতেই তাঁর ক্যাফেতে বন্দুকবাজরা হামলা চালায়। এরপর আবারও টার্গেট করা হয় তাঁর ক্যাফেকে। আর এই নিয়ে মোট তৃতীয়বার কপিল শর্মার ক্যাফে লক্ষ্য করে গুলি চলল। জানা গিয়েছে, এবার ক্যাফের বাইরে অন্তত তিন রাউন্ড গুলি চালিয়েছে দুষ্কৃতীরা। সেই ভিডিও ইতিমধ্যেই ভাইরাল হয়েছে সোশাল মিডিয়ায়। যা দেখে স্বাভাবিকভাবেই উদ্বিগ্ন কপিল অনুরাগীরা। যদিও, ঘটনার পরই দায় স্বীকার করেছে লরেন্স বিষ্ণোই গ্যাং।

আরও পড়ুন: তাজমহলের DNA টেস্টের দাবি জানালেন পরেশ রাওয়াল! কিন্তু কেন?

সোশাল মিডিয়ায় এক ইঙ্গিতপূর্ণ বার্তা দিয়ে ঘটনার দায় স্বীকার করেছে বিষ্ণোই গ্যাংয়ের দুই সদস্য গোল্ডি ধিলোঁ এবং কুলবীর সিধু। পোস্টে লেখা হয়, “ওয়াহেগুরু জি কা খালসা, ওয়াহেগুরু জি কি ফতেহ। আজকের সারের ক্যাপ’স ক্যাফেতে গুলি চালানো হয়েছে আমাদের তরফে, কুলবীর সিধু ও গোল্ডি ঢিল্লোঁ। সাধারণ মানুষের সঙ্গে আমাদের কোনও শত্রুতা নেই। যারা আমাদের ঠকিয়েছে, তাদের জন্যই এই বার্তা। বলিউডে যারা ধর্মবিরোধী মন্তব্য করে, তারাও সাবধান থাকুক, গুলি যে কোনও দিক থেকে আসতে পারে।”সূত্রের খবর, স্থানীয় পুলিশ ইতিমধ্যেই তদন্ত শুরু করেছে।